32005R1074
L 175/12
JURNALUL OFÍCIAL AL UNIUNII EUROPENE
REGULAMENTUL (CE) NR. 1074/2005 AL COMISIEI
din 7 iulie 2005
de modificare a Regulamentului (CE) nr. 1227/2000 privind stabilirea unor reguli detaliate de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole, cu privire la potențialul de producție
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 15,
întrucât:
(1)
În vederea armonizării sistemului comunitar de ajutoare în funcție de suprafață pentru toate sectoarele agricole, ar trebui modificate normele aplicabile în sectorul vitivinicol cu privire la toleranța aplicabilă în sistemul de restructurare și reconversie a podgoriilor.
(2)
Această modificare implică importante sarcini administrative. Întrucât anul de recoltă vitivinicolă începe la 1 august în fiecare an, ar trebui să se prevadă ca dispozițiile prezentului regulament să se aplice cererilor de ajutoare aprobate de la 1 august 2005.
(3)
Articolele 16 și 17 din Regulamentul (CE) nr. 1227/2000 al Comisiei (2) stabilesc normele privind finanțarea programului de restructurare și reconversie.
(4)
Pentru exercițiul financiar 2005, s-au atribuit statelor membre alocațiile financiare prin Decizia 2004/687/CE a Comisiei din 6 octombrie 2004 privind stabilirea alocațiilor financiare orientative pentru statele membre, pentru un anumit număr de hectare, în vederea restructurării și reconversiei podgoriilor în temeiul Regulamentului (CE) nr. 1493/1999 al Consiliului, pentru anul de comercializare 2004/2005 (3).
(5)
Reglementările articolelor 16 și 17 din Regulamentul (CE) nr. 1227/2000 prevăd în special, ca alocațiile atribuite unui stat membru ale cărui cheltuieli aferente nu au fost nici realizate nici lichidate până la 30 iunie să fie reatribuite statelor membre ale căror cheltuieli totale realizate și lichidate corespund alocației care le-a fost atribuită. Reglementările prevăd, de asemenea, reducerea sumelor atribuite statelor membre pentru exercițiul financiar următor, în cazul în care cheltuielile realizate sunt mai mici de 75 % din totalul alocațiilor inițiale.
(6)
Unele state membre, pentru care anul de comerializare 2004/2005 reprezintă primul an de aplicare a sistemului de restructurare și reconversie, întâmpină dificultăți în aplicarea sistemului în cauză. Aplicarea normelor prevăzute la articolele 16 și 17 din Regulamentul (CE) nr. 1227/2000 ar antrena, pentru statele membre în cauză, reduceri excesive ale creditelor disponibile pentru restructurare și reconversie pe durata exercițiului financiar în curs și a celui următor.
(7)
Prin urmare, cu titlu tranzitoriu și pentru anul de comercializare 2004/2005, ar trebui evitate aceste reduceri excesive prin prevederea posibilității de a se reatribui, în limite potrivite, creditele ale căror cheltuieli aferente n-au fost realizate și nici lichidate până la 30 iunie, în favoarea statelor membre care n-au utilizat încă integral alocațiile atribuite lor până la data respectivă și pentru care anul de comercializare 2004/2005 reprezintă primul an de aplicare a sistemului de restructurare și reconversie.
(8)
O dispoziție similară a fost pusă în aplicare în 2001, cu ocazia primului an de aplicare a programului de restructurare și reconversie a podgoriilor. Ținând seama de faptul că eforturile întreprinse de statele membre pentru care anul de comercializare 2004/2005 reprezintă primul an de aplicare a acestui sistem sunt mai însemnate decât cele constatate pentru anumite state membre cu ocazia anului de recoltă 2000/2001, posibilitatea de a reatribui creditele trebuie stabilită la un nivel mai ridicat decât cel aplicat în 2001.
(9)
Prin urmare, Regulamentul (CE) nr. 1227/2000 al Comisiei trebuie modificat în consecință.
(10)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Regulamentul (CE) nr. 1227/2000 se modifică după cum urmează:
1.
La articolul 15, alineatul (4) se modifică după cum urmează:
„(4) În sensul prezentului articol, se acceptă o toleranță de 5 % cu ocazia verificărilor suprafețelor în cauză.
Marja de toleranță prevăzută la primul paragraf nu se aplică la plata ajutoarelor.”.
2.
La articolul 15a, alineatul (3) se înlocuiește cu următorul text:
„(3) În sensul prezentului articol, se acceptă o toleranță de 5 % atunci când se verifică suprafețele în cauză.
Marja de toleranță prevăzută la primul paragraf nu se aplică la plata ajutoarelor.”.
3.
La articolul 17 din Regulamentul (CE) nr. 1227/2000 se adaugă următorul alineat (9):
„(9) În ceea ce privește anul financiar 2005:
(a)
orice stat membru pentru care anul de comercializare 2004/2005 reprezintă primul an de aplicare a sistemului de restructurare și reconversie și care notifică Comisiei, în conformitate cu articolul 16 alineatul (1) literele (a) și (b), un total mai mic decât 90 % din alocația financiară atribuită în temeiul Deciziei 2004/687/CE a Comisiei (4), poate adresa Comisiei, până la 10 iulie 2005, o cerere de finanțare ulterioară a cheltuielilor în anul financiar 2005, peste cuantumul notificat Comisiei în conformitate cu articolul 16 alineatul (1) literele (a) și (b) și în limita de 90 % din alocația financiară care i-a fost atribuită în temeiul Deciziei 2004/687/CE;
(b)
cererile de finanțare ulterioară notificate Comisiei în temeiul articolului 16 alineatul (1) litera (c) de către statele membre care nu sunt menționate la litera (a) din prezentul alineat sunt acceptate proporțional, utilizând creditele disponibile după deducerea sumei, pentru toate statele membre, a cuantumurilor notificate în temeiul articolului 16 alineatul (1) literele (a) și (b) și acceptate, precum și a totalului sumelor acceptate în temeiul literei (a) din prezentul paragraf;
(c)
Comisia notifică tuturor statelor membre, de îndată ce este posibil, cuantumul definitiv al alocațiilor pentru exercițiul financiar 2005.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Articolul 1 punctele 1 și 2 se aplică cererilor de ajutoare aprobate de la 1 august 2005.
Articolul 1 punctul 3 se aplică de la 1 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 iulie 2005.